
AVIZ
asupra propunerii legislative pentru modificarea art.8 al Ordonanţei de Urgenţă a Guvernului nr.174/2002 privind instituirea măsurilor speciale pentru reabilitarea termică a unor clădiri de locuit multietajate


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea art.8 al Ordonanţei de Urgenţă a Guvernului nr.174/2002 privind instituirea măsurilor speciale pentru reabilitarea termică a unor clădiri de locuit multietajate, trimisă cu adresa nr. Pl.x-249  din 4 mai 2009, înregistrată cu nr. 31/489 din 5 mai 2009.


Propunerea legislativă a fost respinsă de Senat, în calitate de primă Cameră sesizată, în şedinţa din 29 aprilie 2009.


Camera Deputaţilor este Cameră decizională, conform prevederilor art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat.


Potrivit prevederilor art. 61 din Regulamentul Camerei Deputaţilor, Comisia a dezbătut această iniţiativă legislativă în şedinţa din 25 mai 2009.


Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, transmis cu adresa nr.158 din 10.03.2009, precum şi punctul de vedere al Guvernului prin care acesta nu susţine adoptarea prezentei iniţiative legislative, transmis cu adresa nr. 703 din 24.03.2009.


În cadrul dezbaterilor, membrii Comisiei juridice au constatat că propunerea legislativă are ca obiect de reglementare modificarea art.8 al Ordonanţei de urgenţă a Guvernului nr. 174/2002 privind instituirea măsurilor speciale pentru reabilitarea termică a unor clădiri de locuit multietajate, aprobată cu modificări şi completări prin Legea nr. 211/2003, cu modificările şi completările ulterioare, în sensul că fondurile necesare pentru finanţarea cheltuielilor pentru reabilitarea termică a clădirilor de locuit nominalizate în programele anuale se vor asigura în cuantum de 70% din alocaţii de la bugetul de stat în limita fondurilor aprobate anual cu această destinaţie în bugetul Ministerului Dezvoltării Regionale şi Locuinţei, şi în cuantum de 30% din fonduri aprobate anual cu această destinaţie în bugetele locale, precum şi din alte surse legal constituite. 


Membrii Comisiei au evidenţiat că această iniţiativă legislativă a rămas fără obiect, deoarece în acest domeniu sunt aplicabile, în prezent, prevederile Ordonanţei de urgenţă nr. 18/2009 privind creşterea performanţei energetice a blocurilor de locuinţe, publicată în Monitorul Oficial nr.155 din data de 12 martie 2009,  care a abrogat Ordonanţa de urgenţă a Guvernului nr. 174 din 2002, şi în care, printre altele, se prevede ca finanţarea executării lucrărilor de intervenţie să se asigure astfel:

„- 50% din alocaţii de la bugetul de stat, în limita fondurilor aprobate anual cu această destinaţie în bugetul Ministerului Dezvoltării Regionale şi Locuinţei;

· 30% din fonduri aprobate anual cu această destinaţie în bugetele locale şi/sau din alte surse legal constituite;

· 20% din fondul de reparaţii al asociaţiei de proprietari şi/sau din alte surse legal constituite."



Totodată, s-a subliniat faptul că în textul propunerii legislative nu se regăsesc sursele de finanţare necesare implementării măsurilor propuse, în conformitate cu prevederile art. 138 alin. (5) din Constituţia României, republicată, precum şi cu prevederile art. 15 din Legea nr. 500/2002 privind finanţele publice, cu modificările şi completările ulterioare.                                                                                                                


În urma dezbaterilor şi a opiniilor exprimate de membrii Comisiei, cu unanimitate de voturi, s-a hotărât avizarea negativă a propunerii legislative.

În raport de obiectul şi conţinutul său, proiectul de lege face parte din categoria legilor ordinare.
 PREŞEDINTE,    

